b"\n_START_ARTICLE_\nPeltier' element\n_START_PARAGRAPH_\nPeltier' element on termoelektriline pooljuht-element, mis t\xc3\xa4nu Peltier' efektile v\xc3\xb5imaldab elemendiga termilises kontaktis olevat objekti jahutada v\xc3\xb5i soojendada, vastavalt elementi l\xc3\xa4biva elektrivoolu polaarsusele. T\xc3\xa4nu Peltier\xe2\x80\x99 efekti p\xc3\xb6\xc3\xb6rdn\xc3\xa4htusele \xe2\x80\x93 Seebecki efektile \xe2\x80\x93 on v\xc3\xb5imalik kasutada Peltier' elementi ka termoandurina v\xc3\xb5i elektrigeneraatorina.\n_START_SECTION_\nTermoelektriline generaator\n_START_PARAGRAPH_\n\xc3\x9chendades N- ja P-t\xc3\xbc\xc3\xbcpi pooljuhtide kuumad otsad elektriliselt ning lisades koormuse k\xc3\xbclmade otste vahele, tekib t\xc3\xa4nu Seebecki efektile ahelas elektrivool. Temperatuuride vahe p\xc3\xb5hjustab elektripinge ning soojusliikumine v\xc3\xb5imaldab elektrivoolu tekke._NEWLINE_Termoelektriline generaator on pingeallikas, mille sisetakistus tuleneb termoelektrilise materjali takistusest. _NEWLINE_Vastavalt Ohmi seadusele () on pingeallika sisetakistuse t\xc3\xb5ttu pinge koormisel v\xc3\xa4iksem kui pinge avatud vooluringi korral._NEWLINE_Efektiivsus on maksimaalne, kui koormise takistus \xc3\xbchtib pingeallika sisetakistusega.\n_START_SECTION_\nRakendusi\n_START_PARAGRAPH_\nSeebecki efekt v\xc3\xb5imaldab kasutada Peltier\xe2\x80\x99 elemente elektrigeneraatorina. Element toimib nagu soojusmasin, kuid ei sisalda liikuvaid osi ja seda on lihtsam v\xc3\xa4iksemaks skaleerida. Samas on Peltier\xe2\x80\x99 element aga kallim ja v\xc3\xa4hem efektiivne kui t\xc3\xbc\xc3\xbcpiline soojusmasin._NEWLINE_Peltier\xe2\x80\x99 elemente kasutatakse elektrijaamades heitsoojuse elektriks muundamisel ning autodes k\xc3\xbctuse efektiivsuse t\xc3\xb5stmisel. Kosmosesondides kasutatakse termoelektrilisi generaatoreid, et muundada radioaktiivsete isotoopide lagunemisel eralduv soojusenergia elektrienergiaks._NEWLINE_Inimkeha toodab paigal istudes 116\xc2\xa0W, mis on piisav, et toita leedlampi v\xc3\xb5i s\xc3\xbclearvutit. Termoelektrilisi generaatoreid kasutatakse ka elektriliste stimulaatorite (nt s\xc3\xbcdamer\xc3\xbctmur) ning tehisorganite toitmiseks._NEWLINE_Mikroprotsessorite transistoritiheduse kasvades kasvab ka pinna\xc3\xbchiku kohta eralduv soojusenergia, millest osa on v\xc3\xb5imalik uuesti muundada elektrienergiaks. Operatsioonis\xc3\xbcsteemi Windows XP jooksutava 2,4\xc2\xa0GHz taktsagedusega Intel Pentium 4 protsessori heitsoojusest on saadud kuni 3,729\xc2\xa0V ja 11,9\xc2\xa0mA, kasutades protsessorile kinnitatud termoelektrilist generaatorit kasuteguriga .\n_START_SECTION_\nEhitus\n_START_PARAGRAPH_\nPeltier\xe2\x80\x99 element koosneb omavahel \xc3\xbchendatud erineva elektronide tihedusega N- ja P- t\xc3\xbc\xc3\xbcpi pooljuhtidest. Pooljuhid on omavahel soojuslikult r\xc3\xb6\xc3\xb6biti \xc3\xbchendatud ning kontaktis kahel k\xc3\xbcljel oleva soojusjuht-plaadiga. Elektriliselt on pooljuhid omavahel \xc3\xbchendatud jadamisi. Rakendades pinge otsmiste pooljuhtide k\xc3\xbcljes olevatele elektrikontaktidele, l\xc3\xa4bib pooljuhte alalisvool, mis p\xc3\xb5hjustab temperatuuride erinevuse kahe soojusjuht-plaadi vahel. K\xc3\xbclm k\xc3\xbclg neelab soojust ning kannab selle kuumale k\xc3\xbcljele, mille k\xc3\xbclge \xc3\xbchendatakse tavaliselt radiaatorjahutus._NEWLINE_Suurendamaks jahutusv\xc3\xb5imet, moodustatakse elemente \xc3\xbcksteise otsa ladudes mitmekihilisi jahutusseadmeid, mille jahutusv\xc3\xb5ime on proportsionaalne kokku \xc3\xbchendatud elementide arvuga.\n_START_SECTION_\nIntegreeritud Peltier\xe2\x80\x99 elemendid\n_START_PARAGRAPH_\nMikrokontrollerite t\xc3\xb6\xc3\xb6 k\xc3\xa4igus tekivad k\xc3\xb5rgema temperatuuriga piirkonnad ning temperatuurist s\xc3\xb5ltuvate lekkevoolude t\xc3\xb5ttu mikrokontrollerite voolutarve kasvab. Jahutuselementide ning soojushajutite integreerimine v\xc3\xb5ib aidata langetada mikrokontrolleri voolutarvet. Jahutada on v\xc3\xb5imalik kogu mikrokontrolleri pinda v\xc3\xb5i, kasutades integreeritud Peltier\xe2\x80\x99 elemente, kindlaid piirkondi mikrokontrolleris. Jahutades vaid kuumemaid piirkondi, on v\xc3\xb5imalik v\xc3\xa4ltida mikroskeemi jahedamate piirkondade alajahutust ning hoida kokku jahutamisele kuluvat elektrienergiat._NEWLINE_Transversaalsetes Peltier\xe2\x80\x99 elementides on p- ja n- pooljuhid laotud \xc3\xbcksteise peale. T\xc3\xa4nu sellele, et kuum ja k\xc3\xbclm k\xc3\xbclg on v\xc3\xb5imalik viia \xc3\xbcksteisele v\xc3\xa4ga l\xc3\xa4hedale (kuni ) ning et elemendi saab tekitada suure ristl\xc3\xb5ikepindalaga, on v\xc3\xb5imalik kiiresti teisaldada suuri soojushulkasid. Transversaalsete elementide heast soojusjuhtivusest tingituna on nad aga keskkonna temperatuurik\xc3\xb5ikumiste suhtes v\xc3\xa4ga tundlikud ning ei sobi temperatuuri stabiliseerimiseks. Elektriliste kontaktide paigutamisel tuleb arvestada ka nende soojusjuhtivust, mis v\xc3\xb5ib elemendi efektiivsust m\xc3\xa4rkimisv\xc3\xa4\xc3\xa4rselt kahandada._NEWLINE_Lateraalsetes Peltier\xe2\x80\x99 elementides on elektrivoolu ja soojusliikumise jaoks vaid \xc3\xbcks tee elemendi k\xc3\xbclmalt k\xc3\xbcljelt kuumale. V\xc3\xb5rreldes transversaalsete elementidega, pakuvad lateraalsed elemendid seega stabiilsemat ja kergemini ennustatavat temperatuuride vahet kuuma ja k\xc3\xbclma k\xc3\xbclje vahel. Lateraalsed elemendid on ka v\xc3\xa4iksema soojusjuhtivusega, t\xc3\xa4nu millele ei ole nad niiv\xc3\xb5rd tundlikud keskkonna temperatuuri k\xc3\xb5ikumiste suhtes. Kuid k\xc3\xbclma ja kuuma k\xc3\xbclge ei saa viia \xc3\xbcksteisele nii l\xc3\xa4hedale kui seda on v\xc3\xb5imalik transversaalsetel elementidel, mist\xc3\xb5ttu on lateraalsetes elementides k\xc3\xbclgede vaheline elektriline takistus on suurem. Suurema elektritakistuse t\xc3\xb5ttu on teisaldatav soojushulk piiratud. Kuigi ka lateraalseid Peltier\xe2\x80\x99 elemente \xc3\xbcksteise otsa ladudes on v\xc3\xb5imalik jahutusv\xc3\xb5imsust t\xc3\xb5sta, teeb see tootmisprotsessi ebapraktiliselt keeruliseks._NEWLINE_Mikrokiipidesse integreeritud Peltier\xe2\x80\x99 elemente kasutatakse kastepunkti andurites, temperatuuri stabiliseerimiseks optilistes sensorites ning kiirgusandurite tugipingeallikates."